تؤکيؤ

تؤکيؤ (ژاپؤني: 東京 Tōkyō) گه اۊن ٚ رسمي نام تؤکيؤ پيله شأر (ژاپؤني: 東京都 Tōkyō-to) ژاپؤن ٚ کيشور ٚ پایتخت ایسه.
تؤکيؤ هؤنشۊ جزيره خۊرتاو ٚ دۊرۊن نهأ ؤ ايته جه ژاپؤن ٚ ۴۷ته اۊستانان محسۊب به. قديم ٚ زمات، تؤکيؤ ايته کۊچي مالايي ده بۊ گه ادؤ نام دأشتي ولي گلف گلف پيله‌تر-أ بؤسته ؤ میلادي ۱۸اؤمي قرن، ايته جه دۊنیا پیله‌ترين شأران بۊ. تا ۱۹۴۳، ژاپؤن ٚ کيشوری تخسيم ٚ مئن تؤکيؤ شأر ؤ تؤکيؤ اۊستان ٚ عۊنوانان رایج بۊد ولي بأزين تؤکيؤ شأر ؤ اۊستان-أ ادغام بۊگۊدئد ؤ تؤکيؤ ژاپؤن ٚ مئن خؤره ايته اۊستان محسۊب به. تؤکيؤ نيۊیؤرک ؤ لندن ٚ مانسان، ایته جه دۊنیا مالي و ايقتصادي مرکزان ايسه. ۲۰۰۰ ميلادي سال ٚ جه، تؤکيؤ شأري منطقه گه تؤکيؤ ؤ اي سري دئه جه اۊن ٚ همجوار ٚ اۊستانان-أ شامل به، ۳۸ ميليۊن نفر جمعيت ٚ أمرأ ويشترين جمعيت-أ دۊنیا همه‌ته شأري منطقه‌ئن مئن دأره.

تؤکيؤ شأري ايسه گه زلزله، آتش‌سۊجي یا جنگ ٚ وأسي چند دفأ خراب-أ بؤسته ولي هميشک اۊن-أ قشنگ‌تر ؤ پيله‌تر جه سابق چأگودئد. هأن وأسي تؤکيؤ معماري مؤدرن و معاصر ايسه ؤ زياد نشأ اۊن ٚ دۊرۊن قديمي ؤ تاريخي بينأ دئن. تؤکيؤ حمل ؤ نقل ٚ سيستم مؤدرن ؤ کارا ايسه ؤ مترؤ ؤ قطار أ سيستم ٚ أصلي بخش ايسد ؤ اۊشان ٚ أمرأ، اۊتۊبۊس ؤ مؤنؤریل و برقی واگؤنان ني مکمل ٚ نخش دأرده. تؤکيؤ پۊر هۊنري ؤ ورزشي ؤ تفريحي فستيوال دأره ؤ تؤکيؤ فئلم ٚ جشنواره گه ژاپؤن ٚ سینما پیله مراسم ايسه، ويشتر اؤکتؤبر ٚ ما مئن برپا به. تؤکيؤ سبز ٚ فضا ني غني ايسه ؤ پارکان ۳۶٫۳ درصد جه تؤکيؤ مساحت-أ تشکيل بدأده. تؤکيؤ شأرداري ۱۹۹۱ ميلادي سال ٚ جه، نيشي-شينجۊکۊ مئن نهأ گه ايته جه تؤکيؤ محله‌ئن ايسه.

تاتايي‌ئن

سربس
جرگه:پایتختان